Ján Mikolaj

Prof. Ing. Ján Mikolaj, CSc. (* 19. október 1953, Košice) je vysokoškolský pedagóg a politik. V rokoch 2006 - 2010 pôsobil ako minister školstva a podpredseda vlády SR.

Životopis 
Promoval v roku 1977 na Vysokej škole dopravnej v Žiline. V rokoch 1977 až 1983 pracoval ako stavbyvedúci na viacerých dopravných a inžinierskych stavbách. V roku 1983 nastúpil ako odborný asistent na Katedru Železničného a cestného staviteľstva Vysokej školy dopravnej. V roku 1986 obhájil Kandidátsku dizertačnú prácu. Docentom sa stal v roku 1990. V rokoch 1993 až 1995 vykonával funkciu prodekana Stavebnej fakulty.

V roku 1990 absolvoval 9 týždňovú stáž na Nottingham University v Spojenom kráľovstve. V roku 1994 absolvoval dvojtýždňový seminár pre manažérov v Bruseli.

Od roku 1995 až do roku 1998 pracoval vo funkcii generálneho riaditeľa Slovenskej správy ciest.  V roku 1998  bol vymenovaný za profesora v odbore Teória a konštrukcie dopravných stavieb. Od roku 1999 je profesorom na Katedre cestného staviteľstva a Technológie a manažmentu stavieb Žilinskej univerzity. V rokoch 2002 až 2006 bol poslancom Národnej rady Slovenskej republiky. Od júla 2006 bol podpredsedom vlády a ministrom školstva SR. V súčasnosti je poslancom Národnej rady Slovenskej republiky a vedúcim Katedry technológie a manažmentu stavieb na Žilinskej univerzite.

Je autorom dvoch monografii a 80 vedeckých článkov. V rokoch 1996 až 2006  bol členom výboru pre financovanie a ekonomické hodnotenie C–9, Svetovej cestnej organizácie AIPCR a členom Internal Road Federation. Bol členom niekoľkých vedeckých rád, pracovných skupín akreditačnej komisie, predsedom Národného komitétu AIPCR. Je predsedom komisie pre habilitačné a inauguračné konanie v odbore Technológia a manažment stavieb. V rokoch 2006 až 2010 bol predsedom Rady vlády pre vedu a výskum, poradného orgánu vlády SR.

Od júla 2017 bol neúspešným kandidátom na predsedu Žilinského samosprávneho kraja v krajských voľbách v roku 2017.

Vedecko pedagogická charakteristika 
 Funkcia na fakulte: vedúci katedry Technológie a manažmentu stavieb na Stavebnej fakulte Žilinskej univerzity
 Pracovné zaradenie: profesor
 Študijný odbor: stavebníctvo
 Študijný program: technológia a manažment stavieb

Prehľad o vzdelaní a dosiahnutej kvalifikácii 
 Vysoká škola dopravy a spojov v Žiline, Fakulta prevádzky a ekonomiky dopravy, odbor Stavba, údržba a rekonštrukcia pozemných komunikácií – 1977
 Vedecká hodnosť CSc. v št. odbore Teória a konštrukcia inžinierskych stavieb, Vysoká škola dopravy a spojov v Žiline – 1986
 Habilitácia v odbore Cestné staviteľstvo, Žilinská univerzita v Žiline – 1990

Oblasť vedecko-výskumnej činnosti 
 Teoretické aspekty rozvoja dopravnej infraštruktúry
 Systémy hospodárenia s vozovkami
 Cestná databanka, diagnostika vozoviek
 Asset manažment, hodnotenie investičných projektov

Zoznam doterajších pracovných pomerov a pracovnoprávnych vzťahov 
 1977 - 1983 Doprastav š.p., stavbyvedúci
 1983 - 1990 odborný asistent na Katedre cestného staviteľstva SvF, VŠDS v Žiline
 1990 - 1990 docent katedry cestného staviteľstva SvF ŽU
 1993 - 1995 prodekan, SvF ŽU v Žiline
 1995 - 1998 generálny riaditeľ, Slovenská správa ciest Bratislava
 1998 - 2006 profesor katedra cestného staviteľstva
 2004 - 2006 vedúci Katedry technológie a manažmentu stavieb
 2006 - 2010 podpredseda vlády SR, minister školstva
 2010 - doteraz vedúci Katedry technológie a manažmentu stavieb

Významná publikačná činnosť – 5 najvýznamnejších 
 Mikolaj, J. a kol.: Systém hospodárenia s vozovkou. Učebnica. Vysoká škola dopravy a spojov v Žiline. 1995
 Mikolaj, J.: The Road Network Management System in Slovakia. Transport Reviews, 1996, Vol. 16, No.4/1996. Taylor and Francis Ltd. London, GB, p. 313 – 321.
 Mikolaj, J., Ratkovský, V., Choma, Š., Vozár, J., Keleši, J.: Tunneling in Slovakia, the Use of NATM and TBM. World Tunnel Congress ´98, Sao-Paulo, Brazilia, 25 – 30.4.1998.
 Mary Lynn TISCHER., Gérard CHARPENTIER., Ján MIKOLAJ a kol.: Guide for New Methods of Financing and Public/Private Partnership. PIARC - World Road Association. 2000. ISBN 2 – 84060-116-8
 Mikolaj, J., Čelko, J., Šedivý, J.: Implementation of Pavement Management system by the National Road Agency. Theoretical aspects, practical experiences. 5 th International Conference on Managing Pavemets. Seattle, Washington USA, August 11-14, 2001

Referencie

Iné projekty

Externé odkazy 
 Oficiálna stránka osobnosti prof. Ing. Ján Mikolaj, CSc. 
 Mikolaj na stránkach Úradu vlády 
 Zoznam publikácií prof. Ing. Jána Mikolaja, CSc.
 

Slovenskí politici
Podpredsedovia vlády Slovenska
Ministri školstva, vedy, výskumu a športu Slovenskej republiky
Ministri výstavby a regionálneho rozvoja Slovenskej republiky
Politici SNS (1990)
Poslanci NR SR (2002 – 2006)
Poslanci NR SR (2006 – 2010)
Poslanci NR SR (2010 – 2012)
Absolventi Žilinskej univerzity v Žiline
Osobnosti z Košíc